SDP:n puheenjohtaja Antti Rinne kommentoi demarinuorten puheenjohtajan ja SDP:n eurovaaliehdokkaan Mikkel Näkkäläjärven rikostuomioita maanantaina.

Eduskuntavaalien jälkeiset viisi viikkoa ovat olleet suurimmaksi puolueeksi selviytyneelle SDP:lle ja sen puheenjohtajalle Antti Rinteelle yhtä yllätysten yötä. Ja nyt ei puhuta edesmenneen mäkikotkan Matti Nykäsen vuonna 1992 julkaistusta esikoisalbumista.

Ensin Rinne joutui vastaamaan kysymyksiin, jotka koskivat kansanedustaja Hussein al-Taeen (sd) rasistisia kirjoituksia.

Nobel-palkitun presidentti Martti Ahtisaaren konfliktinratkaisujärjestön rauhanneuvottelijana tunnetuksi tullut al-Taee julkaisi Facebookissa useita vähemmistöryhmiä loukkaavia kirjoituksia vuosina 2011–2015. Poliisi selvitti asiaa, mutta ei aloittanut al-Taeen Facebook-kirjoituksista rikostutkintaa.

Demarinuorten puheenjohtaja ja SDP:n eurovaaliehdokas Mikkel Näkkäläjärvi ja SDP:n kansanedustaja Hussein al-Taee. JUKKA-PEKKA FLANDER/PETE ANIKARI

Rinne ei tiennyt kirjoituksista, koska al-Taee ei kertonut niistä puolueelle ehdokasasettelun yhteydessä. Ei, vaikka al-Taeen täytyi ymmärtää, että kirjoitukset tulevat todennäköisesti julki. STT oli kysynyt niistä häneltä ensimmäisen kerran marraskuussa 2018. Al-Taee kiisti kirjoittaneensa ne.

Suomeksi sanottuna al-Taee valehteli. Ensin SDP:lle, sitten STT:lle ja entiselle työnantajalleen CMI:lle ja viime kädessä 4 246 suomalaiselle, jotka äänestivät häntä kevään eduskuntavaaleissa.

Kansanedustaja hoitaa luottamustehtävää. Kyse on siis luottamuksesta.

Kun al-Taeen tapaus oli niin sanotusti taputeltu, joutui Rinne vastaamaan kysymyksiin kansanedustaja Suna Kymäläisen (sd) velkomustuomioista.

Asialla on merkitystä, sillä kansanedustajat säätävät lakeja ja päättävät siitä, mihin veronmaksajien rahoja käytetään. Lisäksi Kymäläinen osallistui SDP:n edustajana hallitustunnusteluihin ja istuu Säätytalolla hallitusneuvotteluissa.

Näkkäläjärvi on tuomittu rikoksesta ja hänen olisi pitänyt kertoa siitä SDP:lle ehdokasasettelun yhteydessä, koska sitä kysyttiin erikseen.

Viimeisimpänä Rinne joutui vastaamaan kysymyksiin, jotka koskivat demarinuorten puheenjohtajan ja SDP:n eurovaaliehdokkaan Mikkel Näkkäläjärven rikostuomioita vuosilta 2006 ja 2010.

Demarinuorten puheenjohtaja ja SDP:n eurovaaliehdokas Mikkel Näkkäläjärvi. JUKKA-PEKKA FLANDER

Onhan siinä yhdelle ihmiselle tekemistä varsinkin, kun yrittää samaan aikaan muodostaa Suomeen uskottavaa viiden puolueen ”sekasillisalaattihallitusta”. Se on vaikeaa, kun omat valehtelevat niin, että korvat heiluvat.

Al-Taeen, Kymäläisen ja Näkkäläjärven tapauksia yhdistää se, että ne kaikki tulivat SDP:n johdolle yllätyksenä.

Al-Taeeta ja Kymäläistä ei ole tuomittu rikoksesta, mutta olisiko heidän kannattanut kertoa asiasta puolueelleen ennen kuin Rinne saa lukea siitä lehdestä? Olisi.

Näkkäläjärvi on tuomittu rikoksesta ja hänen olisi pitänyt kertoa siitä SDP:lle ehdokasasettelun yhteydessä, koska sitä kysyttiin erikseen. Nyt Näkkäläjärvi päätti olla kertomatta totuutta eli suomeksi sanottuna valehdella.

Näkkäläjärvi oli eläinsuojelurikokseen (kissantappoon) syyllistyessään hieman alle 16-vuotias. Teosta tulee kesäkuussa kuluneeksi 13 vuotta.

– Siellä on nuori mies tehnyt hölmöilyjä, tosi ikävä asia ja toivon, että mies on ymmärtänyt tilanteen ja ottanut opikseen. Hän on rangaistuksensa kärsinyt, Rinne sanoi maanantaina Säätytalolla.

Al-Taee ja Näkkäläjärvi varmasti häpesivät ja häpeävät toimintaansa, mutta julkisuuteen kerrotut kasvutarinat olisivat kertaluokkaa uskottavampia, jos he olisivat puhuneet totta.

Rinne ei ole ainoa, joka on pistänyt Näkkäläjärven tapauksen nuoruuden piikkiin. Se on ihan ymmärrettävää, sillä kukapa ei olisi tehnyt teini-ikäisenä tyhmyyksiä. Mutta harvassa ovat ne teini-ikäiset, jotka lyövät kissaa lapiolla tappamistarkoituksessa.

Al-Taee ja Näkkäläjärvi varmasti häpesivät ja häpeävät toimintaansa, mutta julkisuuteen kerrotut kasvutarinat olisivat kertaluokkaa uskottavampia, jos he olisivat puhuneet totta silloin, kun heille tarjoutui siihen ensimmäisen kerran mahdollisuus. Nyt totuuskin vaikuttaa selittelyltä.